सिर्फ 9 दिनों में सलमान की फिल्म को पछाड़ा; अभी और बढ़ेगी कमाई
The Kerala Story Box Office Collection - How Much The Kerala Story Earned Till day 9. द केरला स्टोरी ने 100 करोड़ का आंकड़ा पार कर लिया है। फिल्म ने रिलीज के नौवें दिन यानी शनिवार को 19 करोड़ 50 लाख का कलेक्शन किया है। इस तरह फिल्म का कुल कलेक्शन 112 करोड़ 99 लाख हो गया है
द केरला स्टोरी ने 100 करोड़ रुपए का आंकड़ा पार कर लिया है। फिल्म ने रिलीज के नौवें दिन यानी शनिवार को 19.50 करोड़ रुपए का कलेक्शन किया है। इस तरह फिल्म की कुल कमाई 112.99 करोड़ रुपए हो गई है। करीब 30 से 35 करोड़ में बनी इस फिल्म के आंकड़े चौंकाने वाले हैं।
इसने सलमान खान की फिल्म किसी का भाई किसी की जान के कलेक्शन को सिर्फ 9 दिन में पीछे कर दिया है। किसी का भाई किसी की जान ने अब तक 109.29 करोड़ रुपए का कलेक्शन किया है। एक बड़ी स्टारकास्ट और बड़े बजट की फिल्म को इतनी आसानी से पछाड़ देना द केरला स्टोरी की उपलब्धि को दर्शाता है।
अभी कमाई में और उछाल देखने को मिल सकती है
ट्रेड एनालिस्ट तरण आदर्श ने फिल्म का लेटेस्ट कलेक्शन शेयर किया है। उन्होंने लिखा, 'शनिवार को फिल्म ने शानदार कमाई की। इस वक्त फिल्म एक सिंगल घोड़े की तरह मैदान में है। रविवार को फिल्म की कमाई में और अधिक उछाल देखने को मिल सकती है।'
सलमान की मेगाबजट फिल्म भी इसके आगे पस्त हुई
सलमान खान की फिल्म जहां 5 हजार स्क्रीन्स पर रिलीज हुई थी। वहीं द केरला स्टोरी सिर्फ 1300 स्क्रीन्स पर रिलीज हुई। इसके बावजूद फिल्म के आंकड़े सलमान की मेगाबजट फिल्म से बेहतर हैं।
किसी का भाई किसी की जान ने शुरुआती तीन दिनों में अच्छी कमाई की थी, लेकिन वीकेंड खत्म होते ही इसकी कमाई की रफ्तार स्लो हो गई। गौर करने वाली बात ये है कि सलमान की इस फिल्म का बजट तकरीबन 180 करोड़ रुपए था।
2023 की चौथी सबसे बड़ी फिल्म बनी
इस साल हिंदी फिल्मों का कलेक्शन अब तक काफी साधारण रहा है। अभी तक सिर्फ चार ही हिंदी फिल्में हैं, जिसने 100 करोड़ से अधिक का कलेक्शन किया है। शाहरुख खान की पठान ने तो इतिहास रचते हुए 500 करोड़ से ज्यादा का कलेक्शन किया है।
वहीं रणबीर कपूर की फिल्म तू झूठी मैं मक्कार ने 140 करोड़ से ज्यादा का कलेक्शन किया है। किसी का भाई किसी की जान भी इस लिस्ट में है। अब केरला स्टोरी भी इस फेहरिश्त का हिस्सा हो गई है।
ये जीत दर्शकों की है- अदा शर्मा
फिल्म की ब्लॉकबस्टर कमाई पर इसकी लीड एक्ट्रेस अदा शर्मा का रिएक्शन आया है। उन्होंने खुशी जताते हुए लिखा, 'हमारी ईमानदारी का मजाक बनाया। हमें धमकी दी गई। फिल्म के टीजर को रिलीज होते ही बैन कर दिया गया।
हमारे खिलाफ अभियान चलाया गया। लेकिन आपने इसे फीमेल लीड वाली सबसे बड़ी फिल्म बन दी। ये जीत आप दर्शकों की है। अब हमारी फिल्म ओवरसीज में भी रिलीज होगी।'
द केरला स्टोरी की रिलीज पर इंग्लैंड में रोक, अंतिम वक्त पर कैंसिल हुए शोज
द केरला स्टोरी को लेकर विवाद अब इंग्लैंड तक पहुंच चुका हैं। फिल्म वहां 12 मई को रिलीज होनी थी। लोगों ने टिकट भी खरीद लिए थे, लेकिन अंतिम मौके पर फिल्म की स्क्रीनिंग रोक दी गई। वहां के कुछ भारतीय लोगों ने कहा कि उनके पास रिफंड का एक मेल आया है।
उस मेल में लिखा है कि ब्रिटिश सेंसर बोर्ड ने फिल्म को सर्टिफिकेट नहीं दिया, जिसकी वजह से फिल्म की रिलीज टाल दी गई है। सारे वेबसाइट्स से भी टिकट बेचे जाने पर रोक लगा दी गई है। वहां पर फिल्म 31 स्क्रीन्स पर रिलीज होने वाली थी।
BBFC फिल्म को एज सर्टिफिकेशन नहीं दे पाई
टाइम्स ऑफ इंडिया से बात करते हुए सलोनी नाम की एक महिला ने कहा, 'बहुत सारे लोगों ने फिल्म देखने के लिए टिकट खरीद लिए थे। स्क्रीनिंग भी 95% फुल थी, लेकिन लास्ट मोमेंट में एक मेल आ गया।
उस मेल में लिखा था- ब्रिटिश बोर्ड ऑफ फिल्म क्लासिफिकेशन यानी BBFC इस फिल्म को एज सर्टिफिकेशन नहीं दे पाई। जिस वजह से हमें आपकी बुकिंग कैंसिल करनी पड़ रही है। आपको हुई असुविधा के लिए हम खेद व्यक्त करते हैं। हम आपका रिफंड भेज रहे हैं।' सलोनी ने कहा कि उन्होंने फिल्म देखने के लिए 3 टिकट खरीदे थे।
बंगाल और तमिलनाडु में फिल्म बैन क्यों? सुप्रीम कोर्ट ने नोटिस जारी कर पूछा..
द केरला स्टोरी फिल्म न दिखाए जाने पर सुप्रीम कोर्ट ने पश्चिम बंगाल और तमिलनाडु सरकार को नोटिस जारी किया है। 12 मई को कोर्ट ने पूछा कि जब पूरे देश में फिल्म चल रही है, तो दोनों राज्यों में इसको लेकर क्या दिक्कत है। पश्चिम बंगाल ने 8 मई को फिल्म पर बैन लगाया था, जबकि तमिलनाडु में थियेटर ऑपरेटर्स ने इसे नहीं चलाने का फैसला किया है।
हिंदू लड़कियों के कन्वर्जन पर बेस्ड है द केरला स्टोरी
द केरला स्टोरी को फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया। हालांकि कोर्ट ने फिल्म की रिलीज को रोकने से मना कर दिया। फिल्म की कहानी लड़कियों के कन्वर्जन पर बेस्ड है।
सुदीप्तो ने दैनिक भास्कर से बातचीत में कहा- एक पॉइंट के बाद मुझे महसूस हुआ कि यह सब एक पैटर्न के तहत हो रहा है। पहले लोगों को डराओ। हिंदू देवी देवताओं को डिसक्रेडिट करो। केरल की एक ऑर्गेनाइजेशन है, जहां 10 लड़कियां बुरे टॉर्चर झेलती थीं। मैंने उनका इंटरव्यू किया।
वहां से मुझे निमिषा, फातिमा का केस समझ में आया। महसूस हुआ कि धर्मांतरण और उसके बाद का सिलसिला सोची समझी साजिश के तहत किया जा रहा है। चूंकि केरल में मुस्लिमों की तादाद सरकार बनाने में अहम रोल प्ले करती है इसलिए इस मसले पर नेताओं और सरकार ने भी कुछ नहीं कहा।